ראשון בחבורה הוא דגם חדש לנאוטילוס המוכר והנחשק. מדובר ברפרנס 5726/1A, המציג תאריכון, יום בשבוע וחודש, יחד עם Moonphase, וכעת הוא מצוייד בלוח הכחול האייקוני של סדרת הנאוטילוס. הקייס עשוי פלדת אל חלד בקוטר 40.5 מ"מ, המנגנון הוא הקליבר 324-S-QA-LU-24H –אין האוס של פטק פיליפ עם הקומפליקציות הנ"ל שפועל בתדר 4Hz – שמהווים 28,800 פעימות בשעה ועם רזרבת כוח של עד 45 שעות. הדגם זמין עם רצועת חוליות ורצועת עור קרוקו. המחיר – 49,900 דולרים, אם תצליחו להשיג אחד כזה.
אך דווקא סדרת דגמי הנאוטילוס לנשים זכתה לעיבוי ניכר – מדובר בחמישה דגמי נאוטילוס חדשים לנשים, כולם עם תצוגת זמן ותאריך ועם לוח דומה לזה של דגמי הנאוטילוס לגברים – אך בצורה שמזכירה במקצת גלים. חמשת הדגמים החדשים כולם עם קייס בקוטר של 35.2 מ"מ, ונבדלים ביניהם במתכת ממנה עשויים. זוג דגמים מרוז גולד ושלושה מפלדת אל חלד ועם בזל משובץ יהלומים. פרט לכך הם נבדלים גם בלוחות – לדגמי הרוז גולד לוח חום או לבן, ולדגמי פלדת אל חלד לוחות בצבע כסוף, לבן וכחול. המנגנון הוא הקליבר 324-S-C של פטק פיליפ עם רזרבת כוח של עד 45 שעות ותדר עבודה של 28,800 פעימות בשעה.
ליין ה-Grand Complication זכה לעיבוי משמעותי במסגרת התערוכה. השעון הראשון שהוצג הוא רפרנס 5520P, שזכה ללא מעט ביקורות על המראה שלו (באמת שאין צורך להכביר מילים), מגיע עם מחוון יום ולילה, שני אזורי זמן, תאריכון יומי – והקומפליקציה המעניינת ביותר – שעון מעורר מכאני. הקייס עשוי פלטינה בקוטר 42.2 מ"מ, והשעון מונע על ידי מנגנון קליבר AL-30-660-S-C-FUS שלו רזרבת כוח של עד 52 שעות, והוא מולבש על רצועת עור קרוקו שחורה. ידוע כרגע כי השעון ייוצר ביצור מוגבל אם כי לא ברור באיזה היקף של יחידות. המחיר – 200,000 דולרים.
רפרנס 5078G לוקח את השם של הליין לכיוון מעט שונה. למראית עין מדובר בשעון "פשוט" של פטק פיליפ – עם לוח אמייל ועליו תחריטים בעבודת יד. הקייס עשוי זהב לבן בקוטר של 38 מ"מ, ופרט לתחריטים הלוח נקי וכולל רק תצוגה נפרדת לשניות. אך פרט לעבודת התחריטים המדהימה על לוח האמייל (עניין מורכב בפניי עצמו), העניין בשעון זה הוא המנגנון – מדובר למעשה ב"מינט רפיטר", קליבר R-27-PS של פטק פיליפ, מנגנון אוטומטי אשר מצוייד בגונג מכאני שיכול – על פי דרישת העונד – לצלצל בכל פרק זמן של שעות, רבעי שעות או דקות. פרט לכך, מבחינה טכנית – המנגנון בעל רזרבת כוח של עד 48 שעות ותדר עבודה של 3Hz, ששווים 21,600 פעימות בשעה. דגם זה ייוצר על פי דרישה בלבד.
הבא בתור בסדרת ה-Grand Complication הוא רפרנס 6300G, הדגם המתקדם ביותר מבחינת קומפליקציות של פטק פיליפ שזוכה לרענון בתערוכה. הדגם באופן כללי למי שלא מכיר הוא שעון היד המורכב ביותר של פטק פיליפ, שמונע על ידי מנגנון מתיחה ידנית קליבר 300-GS-AL-36-750-QIS-FUS-IRM, לו רזרבת כוח של עד 72 שעות ותדר עבודה של 3.5Hz (שמהווים 25,200 פעימות בשעה). חלק מהקומפליקציות שתמצאו בשעון זה, חוץ מהצגת הזמן: שני סוגי גונגים מכאניים (אחד שקט ואחד עוצמתי יותר) עם אפשרות בחירה בין שתי העוצמות או "מצב שקט", תאריכון נצחי, אינדיקציית רזרבת כוח, אזור זמן נוסף, תצוגת יום ולילה, חישוב שנה מעוברת, תצוגת שנה ב-4 ספרות, והרשימה עוד ארוכה. קוטר קייס הזהב הלבן עומד על 47.7 מ"מ והוא ניתן לסיבוב על צירו, וכל יצירת המופת הזאת מתחברת לצמיד קרוקו כחול. המחיר? כדאי שתשבו קודם. 2,200,000$.
האקוונאוט הוא האח הצעיר והטיפה יותר ספורטיבי של הנאוטילוס, ונועד להוות מעין דגם "כניסה" למשפחת דגמי הנאוטילוס המפוארת. הרפרנס החדש שהוצג בתערוכת באזלוורלד 2019 הוא 5168G, גרסה חדשה המצוידת בלוח ירוק וצמיד סיליקון ירוק גם כן. הספרות על גבי הלוח רגילות, ותאריכון ממוקם בשעה 3. קוטר הקייס הוא 42.2 מ"מ והוא עשוי זהב לבן, עמיד למים לעומק של עד 120 מטרים, והמנגנון הוא רפרנס 324-S-C, עם רזרבת כוח של עד 45 שעות ותדר עבודה של 4Hz, ששווים 28,800 פעימות בשעה. לא מדובר בייצור על פי דרישה או בדגם מיוחד, אלא בשעון בייצור סדרתי (עד כמה שאפשר לקרוא לשעון של פטק פיליפ כזה), והוא יהיה זמין לרכישה מאמצע 2019. מחירו – 35,000 דולרים.
סדרת ה-Complication היא ליין השעונים של פטק פיליפ עם הקומפליקציות ה-"פשוטות" יותר. לא תמצאו כאן גונגים מכאניים או שעוני מתיחה ידנית ענקיים עם עשרות קומפליקציות כמו בסדרת ה-Grand Complication, אך גם סדרת ה-Complication מתרעננת בבאזלוורלד 2019 עם חמישה שעונים חדשים. הראשון בחבורה הוא אחד השעונים שיצרו לא מעט רעש חיובי ברשת – רפרנס 5212A, שמתהדר בקומפליקציה לא נפוצה – הצגת מספר השבוע בשנה, יחד עם הצגת היום בשבוע, תאריכון וחודש. הקייס כאן בקוטר 40 מ"מ ועשוי פלדת אל חלד, המנגנון הוא קליבר 26-330-S-C-J-SE עם רזרבת כוח של עד 45 שעות ותדר עבודה של 28,800 פעימות בשעה (4Hz). כמו האקוונאוט, גם הרפרנס הזה ייוצר באופן סדרתי, ומחירו – 29,500 דולרים.
רפרנס 5905R הוא הראשון בסיכום זה שגם מכיל קומפליקציית כרונוגרף, פרט לתצוגת התאריכון, יום בשבוע וחודש שלו. זוהי גרסה חדשה של השעון המוכר, וכעת היא זמינה גם עם קייס עשוי רוז גולד שקוטרו 42 מ"מ. הלוח עשיר בנגיעות שוקולד ורוז גולד שהולכות נהדר ביחד, והוא מונע על ידי הקליבר CH-28-520-QA-24H, עם רזרבת כוח של עד 50 שעות ותדר עבודה של 28,800 פעימות בשעה (4Hz).
גם הכרונוגרף 5172G זוכה לעדכון, וכעת זמין עם לוח כחול וקייס בקוטר 41 מ"מ שעשוי זהב לבן. מדובר בשעון בעל מנגנון מתיחה ידנית, קליבר CH-29-535-PS בעל רזרבת כוח של כ-65 שעות ותדר עבודה של 28,800 פעימות בשעה (4Hz). השעון הזה יגיע עם צמיד קרוקו כחול תואם בצבע ללוח. אנחנו מאוד אהבנו את הפשטות, אבל את המחיר פחות. עדיין לא ידוע מתי השעון יהיה זמין, אך מחירו יעמוד על כ-73,000 דולרים.
רפרנס 5231J הוא שעון הזמן העולמי של ליין ה-Complications, שמציג קומפליקציה של זמן 24 שעות ב-24 אזורי זמן שונים יחד עם מחוון יום-לילה בכל אחד מאזורי הזמן. כל אלה, על לוח אמייל מרהיב המציג את אירופה, אפריקה ואמריקה. המנגנון כאן הוא מנגנון מתיחה ידנית – קליבר 240-HU עם כ-48 שעות רזרבת כוח ותדר עבודה של 21,600 פעימות בשעה (3Hz). הקייס עשוי זהב צהוב וקטרו 38.5 מ"מ והוא מוצמד לצמיד עור. המחיר – 65,000 דולרים.
אחרון בסדרת ה-Complications של פטק פיליפ הוא רפרנס 5235/50R, שזמין כעת עם קייס רוז גולד. מדובר בדגם הרגולטור של הליין, לו מחוג ראשי אחד לשעות, ועוד שתי תת חוגות לדקות ולשניות. יחד עם העיצוב הלא שגרתי, ישנו גם תאריכון, יום בשבוע וחודש. על השעון ספרנו לכם בהרחבה בסקירת רפרנס 5235/50R שעלתה ממש במקביל לתערוכה.